‘Ons moet buite Grondwet dink oor grond’ – ontleder | Netwerk24
Deur Sarel Van Der Walt 30 April 2018 16:54
Omdat die argitekte van apartheid geweet het daar sou eendag ’n swart regering in Suid-Afrika wees, het hulle dié stelsel só ingewikkeld gemaak, dat dit moeilik sou wees om hom uitmekaar te haal.
Die politieke ontleder prof. Sipho Seepe het op ’n debatbyeenkoms oor grondhervorming en onteiening sonder vergoeding by Unisa in Pretoria gesê Suid-Afrika het tot dusver gefaal in sy poging om die logika van apartheid te verdryf.
Seepe het gesê swart Suid-Afrikaners was bloot oortreders in hul eie land.
Hoewel dit ’n byeenkoms van Unisa se departement menswetenskappe was, het dit soms gelyk of dit eerder ’n EFF-byeenkoms was.
Lede van die EFF en die organisasie Black First Land First in die gehoor het mense soos Mosiuoa Lekota, die Cope-leier, uitgejou wanneer hulle nie met hul standpunte saamgestem het nie.
Van die sprekers was ook baie krities oor die ANC.
Daar was geen verteenwoordigers van die georganiseerde landbou nie.
Seepe het gesê “ons het ’n ANC-regering wat ‘links praat, maar regs loop’. Die ANC is dalk in regering, maar hy het nie die mag nie.”
“Die regering kon nog nie die kwessie van grondeise suksesvol pak nie. Dit sal nog 35 jaar neem om die huidige eise af te handel.
“Dit kan nie so aangaan nie. Ons kort ’n nuwe radikale benadering tot grond,” het Seepe gesê.
Ons kort ’n nuwe radikale benadering tot grond.
Volgens hom is die doel van die Grondwet om probleme op te los.
“As hy dit nie regkry nie, moet hy aangepas word. Die Grondwet moet ook van so ’n aard wees dat elke eis nie in die hof eindig nie,” het Seepe gesê.
“Die Grondwet is daar vir ons, die mense. Ons is nie daar vir die Grondwet nie.
“Ons het vasgevang geraak binne die logika van apartheid. Dit is tyd dat ons buite die Grondwet moet begin dink. Ons moet radikaal wees,” het Seepe gesê.
Themba Godi, leier van die African People’s Convention, het gesê sonder grond kan niemand behoorlik vry wees nie.
“Die wit mense het hulself deur grond verryk – deur landbou en mynbou,” het hy onder toejuiging gesê.
Larry Varrie van die Greater Aboriginal Community Council, het tot groot ontsteltenis van die EFF-lede gesê die grond in die land behoort aan “die Khoisan en die Boesmans”.
Varrie het gesê hy vra “elke wit mens met integriteit om hul grond terug te gee.”
Hy het hard na die ANC-regering gekap en hom daarvan beskuldig dat hy die mense die afgelope 24 jaar verraai het.
Dieselfde geld ook ander politieke partye.
“Ek is hier om vir die wit mense te sê ‘gee terug my land. En ek is hier om vir die swartes te sê ‘dis tyd dat jy my taal begin praat’.
“Ons wil hê ons grond moet binne 12 maande teruggegee word. Ek gee hiermee kennis aan die regering,” het Varrie gesê.
Ronald Lamola, ’n lid van die ANC se nasionale uitvoerende komitee, is ook uitgejou toe hy die ANC se standpunt oor onteiening sonder vergoeding gestel het.
Meer oor: Unisa | Grondwet | Grondbesetting